納爾遜

納爾遜 或奶路臣，18世紀後半葉至19世紀初英國海軍白旗中將。

生平

早年 
奶路臣喺1758年9月29號響英格蘭諾福克出世，喺十一個兄妹之中排第六。佢喺9歲時，畀佢喺海軍做艦長嘅舅父收養。

從軍 
1770年，佢12歲嗰年，以海軍軍校學生身分加入咗英國皇家海軍，重到咗佢舅父沙克林做艦長嘅軍艦上做實習生。佢隨艦一齊遠航，學到好多船舶駕駛同海上生活嘅的經驗。沙克林利用佢嘅影響力令納爾遜可以加入軍艦Carcass號，隨船到北極探險，令年僅14歲嘅納爾遜獲得咗喺冰海航行嘅經驗。沙克林後來升任皇家海軍審計官，喺佢提拔下奶路臣響海軍平步青雲。奶路臣勤奮好學，佢好快掌握咗好多海上技能。1777年，19歲嘅奶路臣已經係一名經驗豐富而又能幹嘅年輕中尉。1778年，沙克林死咗。第二年，納爾遜被任命做Hinchingbroke號艦長。之後，胡德海軍上將任命納爾遜做Alemarle號艦長。

海戰 
1797年2月14號，當時英國地中海艦隊喺大西洋聖文森特角遇上西班牙艦隊，雙方展開一場激烈海戰。呢次戰鬥中，納爾遜作為地中海艦隊中其中一艦艦長，違抗當時司令傑維斯爵士嘅命令，果斷咁隻身脫離隊形衝向西班牙艦隊，攔住敵人去路，重率艦勇敢逼近敵艦，兩次率兵衝上敵艦同敵人展開肉搏。納爾遜嘅行動為英國艦隊取得最後勝利起咗決定性作用。呢場聖文森特角海戰令佢一戰成名。戰後，納爾遜被晉陞為海軍少將，獲賜封勳爵，而納爾遜嘅名聲，亦喺歐州軍事界中冒起。

奶路臣英勇無畏，能征善戰，每次作戰都身先士卒，命令旗艦率先攻入敵陣，而且為咗激勵將士士氣，經常喺甲板上直接指揮作戰，但係亦因為咁而多次受重傷。1794年8月，納爾遜正忙於執行封鎖和圍攻土倫嘅任務。喺圍攻科西嘉Calvi時，一發炮彈打到佢面前，飛嚟嘅彈片同碎石打盲咗佢隻右眼。1797年7月，奶路臣喺進攻西屬加那利群島嘅特拉里夫島時，因右胕中彈而冇咗成隻右臂。兩次身受大傷而殘疾後，奶路臣就畀人叫做「殘疾將軍」。

其他海戰：
 1798年8月：率領英國分艦隊喺阿布基爾海戰中大勝法國艦隊，因而畀英王封為男爵；
 1799年：被派往那不勒斯，喺當地因殘酷迫害法國戰俘同意大利共和政體支持者而聲譽受損；
 1801年：喺波羅的海同哥本哈根作戰時，出任帕克上將所率領嘅分艦隊任副司令，無耐重做咗英吉利海峽分艦隊司令；
 1803年至1805年：出任地中海分艦隊司令；

1803年5月，納爾遜出任地中海艦隊司令，以對抗法西聯合艦隊。1805年10月19號，法西聯合艦隊駛離西班牙加的斯港，企圖通過直布羅陀海峽前往地中海，配合拿破侖喺意大利嘅軍事行動。呢個時候，奶路臣已經喺加的斯以西嘅特拉法爾加海域等候。10月21號朝早，19世紀規模最大嘅一場海戰－特拉法加海戰正式開打。

特拉法加戰役 

喺特拉法加戰役開始前一日，一個舵手因忙於綑紮郵帶，唔記得寄家書，而郵船已揚帆遠去，佢知道後立即下令將郵船召回，佢話：「邊個保證佢聽日唔會陣亡，佢嘅家書應該同其他人嘅信同時寄出。」呢位舵手極為感激，所有官兵無不對將軍表達熱情嘅崇敬。呢件小事足以說明納爾遜有仁者之風。

當時，法西聯合艦隊有戰艦33艘，英國艦隊有戰艦27艘。戰鬥喺下晝4點左右結束，英國艦隊獲勝，法西聯合艦隊33艘戰艦中，8艘被擊沉，12艘被俘，人員死傷同被俘達7000幾人。英國戰艦無一損失，僅傷亡1600幾人。但喺戰鬥中，納爾遜畀法艦「敬畏」號上嘅狙擊手擊中身亡，年僅47歲。

奶路臣運用佢獨創嘅方法，即係用一啲唔同色水同圖形嘅信號旗溝通艦隊之間嘅聯繫。現代海上通用嘅國際信號旗即由此演變而來，成為咗戰勝法國艦隊嘅重要因素。海戰前夕，佢嘅旗號係「英倫預咗每個人都會做到佢嘅職責」，已成為英國人日常生活中所熟悉同慣用嘅習語。

呢次海戰勝利嘅重要意義不單在於重創法西聯合艦隊，而且粉碎咗拿破崙佔領英國嘅企圖，結束咗長期以來英法爭奪海上霸權嘅鬥爭，確立咗英國海上霸主嘅地位。正如後人所說：「一個特拉法加，一個莫斯科，將不可一世嘅拿破崙趕落台。」佢陣亡以後，英國喺倫敦聖保羅大教堂為佢舉行隆重嘅葬禮，遺體安葬喺大教堂嘅墓穴中。

遺言 
根據皇家海軍軍艦勝利號嘅外科醫生William Beatty講，奶路臣嘅遺言係「多謝神，我做到咗我嘅職責。」佢話奶路臣彌留時反反覆覆咁講咗哩句話好多次。

韜略

戰略 
奶路臣嘅軍事思想係「以海制陸」嘅海權思想，戰略係「艦隊殲滅主義」，以消滅艦隊為目標，再以海制陸，令拿破崙嘅路上霸權瓦解。

戰術 
帆船時代嘅正規戰法係縱隊接敵，採平行作戰，易使敵人逃避，無法殲滅。

納爾遜對帆船戰法並唔墨守成規。佢創立「奶路臣戰法」，主要著眼點係，畀下屬隨機獨斷嘅權力，並以迫敵決戰，殲滅敵人為作戰目標。奶路臣戰法能把握戰機，主動奇襲迫敵決戰，令敵人顧得前唔顧得後，而達成殲滅戰果。以特拉法加一役為例；奶路臣戰法以少勝多，擊沉敵艦廿二艘，成就之大堪稱空前。

地標 
響英國同其他地方有多處紀念奶路臣嘅紀念碑，包括倫敦中心特拉法加廣場嘅奶路臣紀念柱。英倫三島以外，紐西蘭嘅奶路臣市，同埋加拿大英屬哥倫比亞嘅奶路臣島，都係用奶路臣嚟命名。

後裔 
奶路臣冇合法嘅子嗣，只有一個同佢情婦愛瑪．咸美頓生嘅私生女—Horatia。佢死後嘅爵位同封邑一度無人繼承，後來先至由佢兄弟威廉承繼。

名銜

文藝創作 
奶路臣嘅生平往事俾好多個作家，包括Susan Sontag、Amber Benson、Christopher Golden、Barry Unsworth、Dudley Pope、Bernald Cornwell同埋James A Michener，攞嚟做佢哋嘅創作背景。

另外，唔少電影亦將奶路臣嘅故事寫成電影劇本嚟拍攝電影，其中最出名嘅係由羅蘭士．奧利花同慧雲李喺1941年主演《忠魂鵑血》。呢齣戲係已故英國首相邱吉爾最鍾意睇嘅電影，傳聞佢一共睇咗17次。

注

參考 
 真正的海軍中將．納爾遜––拿破崙的海上最大敵人

英國軍人